钦定古今图书集成/明伦汇编/氏族典/第195卷 > 《廖用贤尚友录》 > 谯纵
## 钦定古今图书集成/明伦汇编/氏族典/第195卷 > 《廖用贤尚友录》 > 谯纵

按《晋书谯纵传》：“纵，巴西南充人也。祖献之，有重名于
西土。纵少而谨慎，蜀人爱之，为安西府参军。义熙元
年，刺史遣纵及侯晖等领诸县氐进兵东下。晖有贰
志，将图益州，刺史毛璩与巴西阳昧结谋于五城水
口，共逼纵为主，纵乃自号梁、秦二州刺史。毛璩死，纵
自称成都王。明年，遣使称藩于姚兴，将顺流东寇，以”
讨车骑将军刘裕为名。九年，刘裕以西阳太守朱龄
石、下邳太守刘锺等率众讨纵，纵遣谯道福重兵守
涪。侯晖、谯悦屯平模，龄石、刘锺伺隙进攻，纵之城守
者相次瓦解。纵乃出奔，投道福于涪。道福怒谓纵曰：
“人谁不死，何惧之甚！”因投纵以剑，中其马鞍。纵去之，
乃自缢。